NÕUKOGU RESOLUTSIOON,

16. märts 2009,

mis käsitleb Euroopa Liidu intellektuaalomandi õiguste rikkumisega võitlemise tollialast tegevuskava aastateks 2009–2012

(2009/C 71/01)

EUROOPA LIIDU NÕUKOGU,

VÕTTES ARVESSE

VÕTTES TEADMISEKS

KIIDAB HEAKS

KUTSUB

(1) Komisjoni teatis Euroopa Ülemkogule „Strateegiline aruanne majanduskasvu ja tööhõivet käsitleva uuendatud Lissaboni strateegia kohta: uue etapi käivitamine (2008–2010) — Peame muutustega sammu” (KOM(2007) 803 (lõplik).

LISA

Euroopa Liidu intellektuaalomandi õiguste rikkumisega võitlemise tollialane tegevuskava aastateks 2009–2012

Sissejuhatus

Komisjon ja liikmesriigid vaatasid läbi meetmed, mida EL on võtnud seoses intellektuaalomandi õigusi käsitlevate tollialaste õigusaktide rakendamisega eelmise võltsimise (1) vastu võitlemise tollialase tegevuskava raames. Nõukogu määruse (EÜ) nr 1383/2003 rakendamist ja tegevuskavas sisalduvad meetmeid peeti tulemuslikuks võltsitud kaupadega kauplemisega võitlemisel. Komisjoni poolt avaldatud iga-aastane statistika näitab tollimeetmete kasvutendentsi, samuti suurema koostöö tegemist õiguste valdajatega.

Sellest hoolimata tunnistati, et kinnipeetud toodete üha suurenev mitmekesisus ning uued suundumused (näiteks väikesaadetiste import seoses internetimüügiga) on näidanud, et tarvis on võtta täiendavaid meetmeid ning rahuloluks põhjust ei ole. Rõhutati vajadust selle kasvava probleemiga tegeleda, kuna võltsitud kaupadega kauplemine kujutab endast tõelist ohtu igale kodanikule ning ühiskonnale tervikuna.

Komisjon leidis, et tolliasutuste poolt majandushuvide kaitseks ning kodanike tervise ja turvalisuse eesmärgil võetud meetmeid tuleb võtta ka edaspidi, ning soovitas koostada edasise tegevuskava. Selline kava peaks hõlmama eelmises tegevuskavas toodud peamisi valdkondi, nimelt õigusakte, operatiivtegevust, tööstussektori koostööd, rahvusvahelist koostööd ja teavitamist. Uues kavas tuleks arvesse võtta asjaomaseid arenguid tolli valdkonnas, näiteks ühenduse ajakohastatud tolliseadustikku, samuti selliseid välistegureid nagu internetimüügi kasv. ELi uus tegevuskava peaks eelkõige hõlmama järgmist:

— kehtivate intellektuaalomandi õigusi käsitlevate õigusaktide tõhustamine ning vajaduse korral nende muutmine;

— nende õiguste valdajatega tehtava koostöö tõhustamine;

— ELi tolli ja kolmandate riikide vahelise operatiivkoostöö tugevdamine;

— intellektuaalomandi õiguste jõustamisega seotud rahvusvahelise koostöö edasiarendamine;

— avalikustamise ja teadlikkuse parandamine ning

— internetimüügiga seotud probleemi käsitlemine ja tolliametnikele sihtotstarbelise koolituse pakkumine.

Uues tegevuskavas tuleks samuti arvesse võtta teisi uusi suundumusi ja vorme, mida kasutatakse ühiskonnale ohtlike võltsitud kaupade levitamisel ja mis tulenevad maailmakaubanduse üleilmastumisest, ning organiseeritud kuritegevuse kasvavat osalust.

Liikmesriigid ja komisjon tegid tihedat koostööd mitmes küsimuses, mis on seotud intellektuaalomandi õiguste jõustamisega seotud tollimeetmete kehtiva raamistiku läbivaatamisega. Kõik liikmesriigid märkisid, et intellektuaalomandi õiguste kaitsmine on nende jaoks kindel prioriteet, ning mitu liikmesriiki leidis, et intellektuaalomandi õiguste alaste tollimeetmete tõhustamiseks oleks asjakohane arendada välja ja võtta kasutusse ühine andmebaas, mis sisaldab heakskiidetud meetmetaotlusi.

Nõukogu kutsus oma 25. septembri 2008. aasta resolutsioonis (Euroopa võltsimise ja piraatluse vastase võitluse üldise kava kohta) komisjoni ja liikmesriike esitama uut võltsimise vastase võitluse tollialast tegevuskava aastateks 2009–2012.

Võltsimise vastast võitlust käsitlenud kõrgetasemelise seminari järeldused

Intellektuaalomandi õiguste jõustamisega seotud tollimeetmete läbivaatamine kulmineerus 25.–26. novembril 2008 Pariisis toimunud kõrgetasemelise seminariga enne Prantsusmaa eesistumisaja lõppu.

Kõnealuse seminari eesmärk oli käsitleda tollialaseid meetmeid võitluseks võltsimisega. Liikmesriikide tolliametite peadirektorid ja komisjon jõudsid seisukohale, et tulevane tollialane tegevuskava peaks hõlmama nelja peamist võltsimisega seotud väljakutset:

1. Võltsitud kaupade ohtlikkus

Tarbijat tuleks teavitada võltsitud kaupadega seotud tagajärgedest (mis on mõnikord väga tõsised) teadlikkuse tõstmisele suunatud kampaaniate korraldamise teel ELis, kuhu saaks kaasata ka tolli. Nii ühenduse kui ka riikide tasandi õigusakte ja menetlusi tuleks vajaduse korral muuta, et tugevdada tolli suutlikkust tõkestada võltsitud kaupadega kauplemist. Erilist tähelepanu tuleks pöörata selliste meetmete ühtlustamisele, mis on seotud lihtsustatud menetlustega ja õigusi rikkuvate kaupade väikeste kogustega.

2. Organiseeritud kuritegevus

Euroopa vaatluskeskus, mille töösse saaks toll anda olulise panuse ja mille kaudu saaks vahetada parimaid tavasid, peaks võimaldama korrapäraseid hindamisi ja analüüse võltsimisega seotud organiseeritud kuritegevuse kasvu kohta. Sidusrühmade vahelist koostööd tuleks tugevdada elektrooniliste teabevahetussüsteemide arendamise kaudu. Vajalik on riskianalüüs ühenduse tasandil ja seda tuleks arendada, kasutades olemasolevaid mehhanisme. Arendatakse Euroopa ühist tollialast tegevust, milles keskendutakse konkreetsetele teemadele või sektoritele. Tugevdatakse olulise tähtsusega partnerlust tolli ja tööstussektori vahel.

3. Võltsimise üleilmastumine

Hiinaga koostatud tollialase tegevuskava (mille on lõplikult viimistlenud komisjoni talitused) raames saaks selle riigiga vahetada teavet ja ametnikke võltsimise vastase võitluse eesmärgil. Liikmesriigid ja komisjon jätkavad tööd tõhusate piirimeetmete vastuvõtmiseks praegustel kavandatud võltsimisvastast võitlust käsitleva kaubanduslepingu üle toimuvatel läbirääkimistel. Tugevdatakse teabevahetuse ja ühisoperatsioonide vormis tehtavat rahvusvahelist koostööd peamiste partnerriikidega.

4. Võltsitud kaupade internetimüük

Kõik liikmesriigid peaksid pöörama tõsist tähelepanu internetimüügile kui nähtusele ning vahetama „parimaid tavasid”. Korraldatakse seminare ja töörühmi, et sõlmida vastastikuse mõistmise memorandumid internetis makseid teostavate interneti-põhiste süsteemide ja finantsasutustega, et vahetada teavet ning tavasid, mis on seotud võltsitud kaupade elukutseliste müüjate kindlakstegemisega ning nende üle järelevalve teostamisega.

ELi intellektuaalomandi õiguste rikkumisega võitlemise tollialane tegevuskava aastateks 2009–2012

Tunnistatakse, et teatud asjaolud mõjutavad tolli tööd ja tõhusust seal, kus tolliasutused on vähemalt teataval määral sõltuvad arengutest muudes poliitikavaldkondades, eelkõige intellektuaalomandi õigusi käsitlevate õigusaktide ühtlustamisest ning intellektuaalomandi õigusi rikkuvate kaupadega kauplemise suhtes kohaldatavatest sanktsioonidest. Lisaks sellele on tarvis tugevdada koostööd teiste riikliku tasandi õiguskaitseasutustega. Need nõuded on eeltingimuseks sellele, et liikmesriigid märkaksid võltsimisest tulenevaid ohtusid, ning ühise huvi jagamisele nende ohtudega võitlemisel kooskõlastatud ja ühtlustatud viisil. Lisaks sellele saaks ELi uut tegevuskava hõlpsasti kasutada hea alusdokumendina individuaalomandi õiguste rikkumist käsitleva siseriikliku tegevuskava koostamisel kõigis liikmesriikides.

Samuti märgitakse, et komisjon ja liikmesriikide tolliasutused peavad võltsitud kaupadega kauplemise vastu võitlemisel andma märkimisväärse panuse Euroopa võltsimisvastase võitluse vaatluskeskuse töösse. Kui selline vaatluskeskus on loodud, tuleks sellele esitada asjakohane teave intellektuaalomandi õiguste piiril jõustamisega seotud tollimeetmete kohta.

Järelevalvemehhanism

Komisjon leidis samuti, et tuleks kehtestada järelevalvemehhanism kõnealuses kavas sisalduvate meetmete rakendamise jälgimiseks. Sel eesmärgil esitab komisjon koos nõukogu eesistujariigiga tegevuskava iga aasta lõpus ülevaate. Tegevuskava viimasel aastal koostab komisjon koos liikmesriikidega üksikasjalikuma aruande.

Kokkuvõte

Käesoleva dokumendi lisas on esitatud intellektuaalomandi õiguste rikkumisega võitlemise tollialane tegevuskava aastateks 2009–2012, mis kujutab endast vastust nõukogu üleskutsele ning milles on toodud ulatuslikud tollialased meetmed võitluseks intellektuaalomandi õigusi rikkuvate kaupadega kauplemise vastu.

(1) Käesolevas dokumendis kasutatakse mõistet „võltsimine” üldises tähenduses, mis hõlmab nõukogu määruses (EÜ) nr 1383/2003 käsitletud intellektuaalomandi õiguste rikkumist.